Kasukakirjaline kass
Kasukakirjaline kass (inglise keeles tabby) on kodukassi loomuliku värvinguga kass, keda kõnekeeles kutsutakse triibuliseks, tiigrikarvaliseks või triibikuks. See karvavärvus esineb paljudel kassitõugudel ja on kasside hulgas väga tavaline. Selline on kodukassi otsese esivanema ja tema lähimate sugulaste Aafrika metskassi (Felis lybica lybica), Euroopa metskassi (Felis silvestris) ja Aasia metskassi (Felis lybica ornata) karvavärvus: kõigil neil on nii mustri kui ka värvi poolest sarnane kasukas.